Aber ebä: Nüd immer passt alls zäme uf dr Wält. Zum Biischpiil gitts Forschige, wo gnau säged,  wevel Ziit as i dä grosse Büro pro Tag verlore göng, wil jede, wo vum andere uunötig abglänggt wäärdi, dr Fade verlüüri und nä drnaa wider uf ds Frisch mös sueche. Wäni rächt zellt ha, isch das älei bi demm Artiggel mindischtens driiezwänzg Mal vorchuu. Im Grund gnuu mösti aso schu lang fertig si drmitt. Usset ich wüürmer aagwänne, gar kä Fade welle z haa - dä wüürne ä nüd verlüüre: Eifach druflos schriibe wär allwäg daas, womä i dä grosse Büro möst chänne, egal was, wäns nu äm Schluss nach öppis schiint.  Aber darzue isch z säge … ja, was hani etz welle schriibe, etz isch bimeid schu wider eine äm Ummepäägge näbezueche und bringt eim druus. Jä nu, dä laat mes halt sii, und ds Schprüchli hänggi dä dise Morge draa (wäns nüd schu wider aafaat tune):